又勸耕
作者：吳芾
朝代：宋

paragraphs: 浙東十載歌豐登，去年水旱俄相乘。
吾州何幸得一熟，四野絕聞愁歎聲。
田疇二月土膏動，樹頭布穀爭飛鳴。
田家飽食苦無事，雨後一犁方對耕。
敢意使君親勸率，千騎曉作田間行。
老農感激前致語，使君不用憂西成。
臘中昨已見三白，今日還逢甲子晴。
年豐穀賤定可卜，倉箱會見如坻京。
但願使君對春色，莫負花前雙玉瓶。
人生適意未易得，况復時節遭昇平。
要須拚與賓客醉，無使旁人笑獨醒。